b'\n_START_ARTICLE_\nSkydel\xc3\xa6re\n_START_PARAGRAPH_\nEn skydel\xc3\xa6re er et instrument til at m\xc3\xa5le l\xc3\xa6ngder indtil ca. 15 centimeter, normalt, men de findes ogs\xc3\xa5 i st\xc3\xb8rre udgaver, med en n\xc3\xb8jagtighed ned til 2/100 (0,02) millimeter. En rutineret bruger m\xc3\xa5ler med en pr\xc3\xa6cision p\xc3\xa5 1/100 (0,01) millimeter. Den best\xc3\xa5r af en lineal med en skyder, som kan bev\xc3\xa6ge sig langs linealen. Begge dele er forsynet med k\xc3\xa6ber, og afstanden mellem disse k\xc3\xa6ber kan afl\xc3\xa6ses p\xc3\xa5 linealens skala._NEWLINE_Skydel\xc3\xa6ren har som regel to par k\xc3\xa6ber; det ene s\xc3\xa6t (nederst p\xc3\xa5 billedet til h\xc3\xb8jre) kan "gribe om" et emne og tage udvendige m\xc3\xa5l, f.eks. tykkelsen eller diameteren af en m\xc3\xb8nt. Det andet s\xc3\xa6t k\xc3\xa6ber (\xc3\xb8verst p\xc3\xa5 billedet til h\xc3\xb8jre) kan tage indvendige m\xc3\xa5l, f.eks. diameteren af hullet i en m\xc3\xb8nt. Desuden har en skydel\xc3\xa6re som oftest en smal stang der l\xc3\xb8ber i en fure i linealen; den bruges til at m\xc3\xa5le dybden af huller \xe2\x80\x94 den l\xc3\xa6ngde hvormed stangen stikker ud for enden af linealen, kan afl\xc3\xa6ses ved skyderens position i forhold til linealen._NEWLINE_B\xc3\xa5de linealen og skyderen har en skala som tilsammen g\xc3\xb8r det muligt at afl\xc3\xa6se den m\xc3\xa5lte l\xc3\xa6ngde med ned til to hundrededele af en millimeter. Et nulpunkt p\xc3\xa5 skyderens skala (kaldet nonius) "peger" p\xc3\xa5 den m\xc3\xa5lte distance p\xc3\xa5 linealen, og dertil er der yderligere 10, 20 eller (som p\xc3\xa5 billedet) 50 m\xc3\xa6rker p\xc3\xa5 skyderen: Det m\xc3\xa6rke der ligger n\xc3\xa6rmest en millimeter-streg p\xc3\xa5 linealen, indikerer hvor mange 10.-dele, 20.-dele eller, som p\xc3\xa5 billedet, 50.-dele millimeter der skal l\xc3\xa6gges til den distance som nul-m\xc3\xa6rket peger p\xc3\xa5. Nonius\xc2\xb4ens tal angiver i dette tilf\xc3\xa6lde 1/10 (0,10) millimeter.'